謝潘令衛惠松木
作者：鄭剛中
朝代：宋

paragraphs: 子美欲得廣厦千萬間，大庇天下寒士俱歡顔。
嗟我一室久疏陋，風飄雨剝堵不環。
欲具茅茨小編葺，斤斧四顧家無山。
誰謂潘郎坐華屋，肯爲湫隘興永嘆。
惠以南山好松柏，翦伐既就皆丸丸。
我今樸斵遂有日，居處可望庵冗寬。
方知廣厦庇寒士，子美之論非髙談。
古人骨朽髙義盡，習爲鄙吝風俗慳。
皆使如公眼青白，古人風義當復還。
吾聞淵明謝主人，冥報止謂因盤餐。
公今飯我德何啻，淵明詩來猶可攀。